Diari Oficial de la Generalitat Valenciana


Sumari del DOGV 4479, del 11-04-2003 (2003/4156)

RESOLUCIÓ de 4 d'abril de 2003, del delegat especial de l'Agència Estatal d'Administració Tributària de València, per la qual es deleguen determinades competències de la Inspecció dels Tributs.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4479

Data del DOGV
:   11-04-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/4156


Data del document
:   04-04-2003

Organisme emissor
:   Agència Estatal d'Administració Tributària. Delegació de València

Tipus de document
:   Resolució

Descriptors 

:   * competència administrativa
    * delegació de poders
    * control fiscal

RESOLUCIÓ de 4 d'abril de 2003, del delegat especial de l'Agència Estatal d'Administració Tributària de València, per la qual es deleguen determinades competències de la Inspecció dels Tributs. [2003/Q4156]
  
La Resolució de 20 de març del 2003, de la Presidència de l'Agència Estatal d'Administració Tributària, per la qual es modifica la de 24 de març de 1992, sobre organització i atribució de funcions a la Inspecció dels Tributs en l'àmbit de la competència del Departament d'Inspecció Financera i Tributària (BOE de 24 de març del 2003), establix un nou marc d'organització i atribució de funcions dels òrgans territorials de la Inspecció dels Tributs, amb l'objectiu d'incrementar l'eficàcia i l'eficiència en l'exercici del control.
  
Com a conseqüència de les modificacions estructurals i funcionals introduïdes per la resolució esmentada i a fi d'aconseguir una major agilitat i eficàcia en l'actuació dels òrgans territorials de la Inspecció dels Tributs en l'àmbit de la competència del Departament d'Inspecció Financera i Tributària, s'ha considerat convenient procedir a la delegació de determinades competències en els delegats de l'Agència Tributària de l'àmbit territorial d'esta Delegació Especial.
  
En virtut del que s'ha exposat, a l'empara del que establix la disposició addicional tretzena de la Llei 6/1997, de 14 d'abril, d'Organització i Funcionament de l'Administració General de l'Estat, i en l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i amb l'aprovació prèvia del president de l'Agència Estatal d'Administració Tributària, dispose:
  
Primer
  
Es delega en els delegats de l'Agència Estatal d'Administració Tributària d'Alacant, Castelló i València, en relació amb les actuacions que desenvolupen els equips i unitats d'Inspecció a què es referix l'apartat 5.4 de la Resolució de 24 de març de 1992, de la Presidència de l'Agència Estatal d'Administració Tributària, ubicats en la seu de la Dependència Regional d'Inspecció en la respectiva Delegació, l'exercici de les competències següents:
  
a) Les competències establides en l'article 37.6.b del Reglament General de la Inspecció dels Tributs, sobre requeriments per a l'obtenció d'informació.
  
b) La competència establida en l'article 38.4 del Reglament General de la Inspecció dels Tributs, sobre actuacions d'obtenció d'informació prop de persones o entitats dedicades al tràfic bancari o creditici.
  
c) La competència establida en l'article 53.2 del Reglament General de la Inspecció dels Tributs, sobre actes sense descobriment de deute amb regularització de la situació tributària del subjecte passiu o retenidor.
  
Segon
  
La delegació de competències continguda en esta resolució és revocable en qualsevol moment per l'òrgan que la conferix, qui, així mateix, podrà advocar per a sí el coneixement de qualsevol assumpte comprés en ella quan circumstàncies d'índole tècnica, econòmica, social, jurídica o territorial el facen convenient.
  
Tercer
  
Les resolucions que s'adopten en ús de la delegació continguda en la present resolució indicaran expressament esta circumstància i es consideraran dictades per l'òrgan delegant.
  
Quart
  
Esta resolució entrarà en vigor el sendemà de la publicació en el Diari Oficial de la Generalitat Valenciana.